Rakecy/Róžant (SN/MWj). Chrobły taksijowy šofer je předwčerawšim štyrjoch podhladnych paduchow na Budyski policajski rewěr dowjezł, dokelž nochcychu woni zličbowanku za taksijowu jězbu zapłaćić. Nimo toho běchu do toho wjacore delikty skućili, z kotrymiž so nětko zastojnicy zaběraja.
Štyrjo mužojo w starobje 25 do 45 lět dachu so najprjedy z taksijom k Rakečanskemu gmejnskemu zarjadnistwu šoferować. Po informacijach policije dźěše 39lětny do twarjenja, hdźež je jednomu ze sobudźěłaćerjow z wulkim klučom hrozył. Gmejnski přistajeny cuzemu kazaše dom wopušćić, štož pak bě jemu smorže. Hakle jako běchu přiwołani zastojnicy z Wojerowskeho policajskeho rewěra na městnje, wón zarjadnistwo wopušći. W tym padźe přepytuja nětko mylenja domjaceho měra dla.
slk_Latn szl_Latn